1813-ban Wellington új offenzívát nyitott, ezúttal Burgostól északra, hogy elvágja az ibériai francia erőket. Utánpótlási vonalait is az északi spanyol tengerpartra irányította át. Napóleon a katasztrofális oroszországi hadjárat után visszahívta spanyolországi csapatait, ezért franciák kiürítették Madridot, majd Burgost. Északi haladásukat azonban június 21-én Vitoriánál Wellington megállította és szétverte a Joseph Bonaparte vezette hadsereget. Az angol fővezér személyesen vezette a francia zöm ellen támadó hadoszlopot. Ez a csata inspirálta Beethoven zeneművét, a "Wellington győzelmé"-t (Opus 91). A brit katonák a menekülő ellenség üldözése helyett inkább azok táborát fosztogatták. A fegyelem ilyen súlyos megsértése vezetett Wellington tőle szokatlan, híres kirohanására Lord Bathursthoz írott levelében: "A föld söpredéke szolgál nálunk közkatonák képében".